**ELŐTERJESZTÉS**

**Körmend Város Önkormányzata Képviselő-testülete 2020. október 28-i ülésére**

Tárgy: térítésmentesen igényelhető tűzifa igénylése –új határozat hozatala

Tisztelt Képviselő-testület!

Az Önkormányzat már igényelt térítésmentesen tűzifát az MNV Zrt-től. Az M8-as út építése miatt kitermelt faanyagról van szó, aminek az őrzése és értékesítése is nagy gondot okoz a NIF Zrt-nek. Az Önkormányzat így több mint 150 erdei m3 tűzifához jutott hozzá, amelynek elosztása normatív feltételeiről a mai ülésén alkot rendeletet a Képviselő-testületet.

A veszélyhelyzet alatt döntés született arról – a Képviselő-testület jóváhagyásával természetesen – hogy újabb, ezúttal 649 erdei m3 famennyiséget igényel térítésmentesen Körmend az Államtól, mivel ez a mennyiség itt van Körmendhez közel, és szintén az M8-as út építés emiatti kitermelésből keletkezett.

Az Önkormányzat tavaszi kérelme kapcsán most kaptunk hiánypótlási felhívást az MNV Zrt-től, ami alapján a korábbi határozat helyett új határozat meghozatalát javasoljuk. Időközben tudomásunk szerint a 649 erdei m3 fából a NIF Zrt. egy kisebb mennyiséget már értékesített, így javaslom, hogy 600 erdei m3 fa igénylésére nyújtson be igényt az Önkormányzat. Ezt a famennyiséget is a megalkotandó rendelet alapján osztanánk ki a rászorultak között, az élethelyzetük könnyítése érdekében.

**HATÁROZATI JAVASLAT**

1. *Körmend Város Önkormányzata Képviselő-testülete az M8-as út építése kapcsán kezdeményezi az MNV Zrt. előtt azt, hogy az út építése során kitermelt famennyiségből (vegyes tűzifa) 600 erdei m3 fát az MNV Zrt. Körmend Város Önkormányzata részére térítésmentesen tulajdonba adja.*

**Az Önkormányzat az alábbi felhasználási célra igényli a 600 erdei m3 vegyes tűzifa térítésmentes átadását:** Az Önkormányzat a szociálisan rászorult személyek számára kívánja azt térítésmentesen átadni az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015.(III.1.) önkormányzati rendelet alapján. **A segítendő feladat tehát**: Az Önkormányzat a tűzifának szociálisan rászorultak részére történő átadásával a nehezebb élethelyzetben lévő személyek élethelyzetét kívánja megkönnyíteni a téli tüzelőmennyiséghez való, természetbeni hozzájárulással. **A segítendő feladatot előíró jogszabályi rendelkezés:** Az Önkormányzat számára e feladat közfeladat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a) pontja alapján.

1. Körmend Város Önkormányzata Képviselő-testülete kijelenti, hogy vállalja a tulajdonba adás érdekében felmerülő költségek –ideértve a művelési ág esetlegesen szükséges megváltoztatásának költségét is – megtérítését.
2. Körmend Város Önkormányzata Képviselő-testülete az 1. és 2. pontban foglaltak alapján kezdeményezi a Magyar Állam, ill. a képviseletében eljáró MNV Zrt. előtt azt, hogy a Magyar Állam, ill. annak képviseletében eljáró MNV Zrt. az M8-as út építése során kitermelt famennyiségből (vegyes tűzifa) 600 erdei m3 fának Körmend Város Önkormányzata részére történő térítésmentesen tulajdonba adásról a döntést meghozza.

Körmend, 2020. 10.21.

**Bebes István**

**polgármester**